b'\n_START_ARTICLE_\nFranc Genuin Gallenfels\n_START_SECTION_\nDru\xc5\xbeina\n_START_PARAGRAPH_\nFranc Genuin baron Gallenfels se je rodil v plemi\xc5\xa1ki dru\xc5\xbeini o\xc4\x8detu Janezu baronu Gallenfelsu (1656-1736), kapitanu na Bledu  in materi Mariji (1661-1725) . Dru\xc5\xbeinska rezidenca Gallenfelsov je bila tedaj na zakupljenem Blejskem gradu. V dru\xc5\xbeini je bilo devet otrok, sedem sinov in dve h\xc4\x8derki. Poleg Franca so bili \xc5\xa1e bratje Karel (jezuit in spovednik portugalske kraljice), Albert (dominikanski prior), Anton (opat v samostanu Sti\xc4\x8dna), Ludvik (fran\xc4\x8di\xc5\xa1kanski provincial), Jakob Sigmund (\xc5\xbeupnik v \xc5\xa0entvidu pri Sti\xc4\x8dni) in Janez Daniel, ki je nasledil o\xc4\x8deta kot kapitan in zakupnik na gradu Bled in blejskega gospostva, ter sestri Marija Jo\xc5\xbeefa in Zofija Terezija._NEWLINE_Franc Genuin baron Gallenfels je od\xc5\xa1el v voja\xc5\xa1ko slu\xc5\xbebo na Portugalsko in od tam v Indijo okoli leta 1721 po zaslugi svojega mlaj\xc5\xa1ega brata Karla jezuita, ki je postal spovednik portugalske kraljice, Marije Ane Avstrijske. Karel je 22. oktobra 1689 v Ljubljani vstopil v jezuitski red, ko je imel komaj sedemnajst let in v letih 1690-91 \xc5\xbeivel kot novic. Po \xc5\xa1tudiju na Dunaju, Gradcu in Leobnu je postal profesor filozofije in ob\xc4\x8dasno tudi spovednik. Verjetno je \xc5\xbee okoli leta 1712 pri\xc5\xa1el na portugalski dvor v vrste dvorjanov portugalske kraljice, saj je znano njegovo pismo iz Lizbone na Kranjsko leta 1721. Leta 1729 je nasledil umrlega spovednika portugalske kraljice. V tej slu\xc5\xbebi je Karel ostal do svoje smrti 18. septembra 1741.\n_START_SECTION_\nVoja\xc5\xa1ka slu\xc5\xbeba v Indiji\n_START_PARAGRAPH_\n\xc5\xbde pred letom 1717 je portugalski kralj Karlovem bratu Francu Genuinu ponudil voja\xc5\xa1ko slu\xc5\xbebo v Indiji, v njegovih kolonijalnih posestih, ki so jih ogro\xc5\xbeali voja\xc5\xa1ki napadi Maratijcev, kraljevstva na teritoriju sedanje indijske zvezne dr\xc5\xbeave Mahara\xc5\xa1tra. Ni natan\xc4\x8dnej\xc5\xa1ih podatkov o poti Franca iz Lizbone na obmo\xc4\x8dje kolonije Goa na zahodu Indije._NEWLINE_Iz dokumenta o primopredaji z datumom 29. oktobra 1728 je razvidno, da je v kraljevem imenu takrat prevzel poveljstvo nad portugalsko utrdbo Manor\xc3\xa1 in nasledil Jo\xc3\xa3o-a de Saldanha da Gama.  V bli\xc5\xbeini je bila trdnjava Aga\xc3\xa7aim, kjer je danes naselje Agashi. Oba garnizona sta bila pod poveljstvom garnizona v Basseinu (Basaim-u). Baron Franc Gallenfels se je v odro\xc4\x8dni in prete\xc5\xbeno leseni utrdbi dobro po\xc4\x8dutil in zna\xc5\xa1el, saj je bil upravi\xc4\x8den do dele\xc5\xbea od trgovine s tropskim lesom, kar mu je dajalo pomemben dobi\xc4\x8dek._NEWLINE_Leto 1731 je bilo za barona Gallenfelsa v Manori prelomno. 27. februarja so Maratijci po neuspeli invaziji na otok Salcette pri Mumbaju in po\xc5\xbeigu palisad v Saybani, pri\xc4\x8deli z 2000 pe\xc5\xa1ci in 500 konjeniki oblegati utrdbo Manor\xc3\xa1. Maratijci so utrdili pozicije in vr\xc5\xa1ili priprave na zavzetje ter 1. marca prekinili oskrbo Manore z vodo. Gallenfels je le streljal na sovra\xc5\xbenika in s preudarno in hrabro obrambo vzdr\xc5\xbeal do prihoda okrepitve 5. marca po morju iz trdnjave Bassein z 200 indijskimi pe\xc5\xa1ci (sepoy) in 150 grenadirjev pod poveljstvom Antonia dos Santos-a. S prispelo pomo\xc4\x8djo so najprej poru\xc5\xa1ili palisade Maratijcev na ustju reke Manora, ki so bile oboro\xc5\xbeene s topovi in mu\xc5\xa1ketami in so se pribli\xc5\xbeevale sami trdnjavi. Bitka za trdnjavo se je kon\xc4\x8dala z ob\xc4\x8dudovanja vrednim manevrom grenadirjev in 25 sepoy-ev, ki so oblikovali \xc5\xa1tirikotno formacijo in se uspe\xc5\xa1no spopadli z 200 jezdeci in \xc5\xa1e enkrat ve\xc4\x8d pe\xc5\xa1ci Maratijcev. Po osvoboditvi trdnjave so Maratijci napadli mo\xc5\xa1tvo sepoyev, ki so se razbe\xc5\xbeali. Takrat pa so vstopile v bitko preostale portugalske enote, ki so Maratijce pognale v beg, pri \xc4\x8demer je bilo ubitih 60 Maratijskih jezdecev in 150 pe\xc5\xa1cev. Maratijci so se umaknili in v bojih naslednji dan izgubili tudi svoj voja\xc5\xa1ki tabor v bli\xc5\xbenjem kraju Amboana. Dos Santos jih je kasneje pregnal iz utrjenih in te\xc5\xbeko dostopnih hribov Judana in dal za\xc5\xbegati njihovo utrdbo Bhivandi. Portugalci so izgubili dva desetarja in 14 vojakov. Potem se je polo\xc5\xbeaj umiril in 3. julija je bil podpisan mirovni sporazum, ki je Maratijcem dovolil ostati na bli\xc5\xbenjih gri\xc4\x8dih in pobirati davke v svojih tam le\xc5\xbee\xc4\x8dih vaseh._NEWLINE_Za svoje odlo\xc4\x8dno poveljevanje je Franc baron Gallenfels prejel napredovanje. V utrdbi Manor\xc3\xa1 ga je nasledil H. Gomes da Silva. Gallenfelsu pa je bilo poverjeno poveljevanje trdnjave Diu ob obali Gud\xc5\xbearata, ki je bila\xc2\xa0\xc2\xbbnajve\xc4\x8dja in najbolje planirana od vseh, ki so jih Portugalci zgradili na Vzhodu\xc2\xab._NEWLINE_O vsem tem je na kratko poro\xc4\x8dal drugi Kranjec plemi\xc4\x8d Ferdinand Avgu\xc5\xa1tin Hallerstein.  Ta je v svojem pismu, datiranim 13. januarja 1738 iz Goe, kjer je postal na poti na Kitajsko, poro\xc4\x8dal, da je nekaj tednov prej v Goo prispel baron Franc Gallenfels, potem ko je tri leta upravljal in poveljeval trdnjavi in mestu Diu. Hallerstein v pismu pravi, da je za odli\xc4\x8dnost Gallenfelsa sli\xc5\xa1al \xc5\xbee v Mozambiku, od nekega indijskega trgovca. Nadalje poro\xc4\x8da, da je bil Gallenfels priljubljen, na kar naj bi kazalo tudi nezasli\xc5\xa1ano dejstvo, da je bilo tujcu zaupano poveljevanje Diu, ki je bil\xc2\xa0\xc2\xbbklju\xc4\x8d od Indije\xc2\xab. Mesto Diu s trdnjavo je posebej izstopalo po svoji odli\xc4\x8dni legi na otoku dolgem sedem kilometrov in \xc5\xa1irokem tri kilometre, ki ga je od celine lo\xc4\x8dila plitka o\xc5\xbeina. Trgovske ladje, ki so plule ob zahodni indijski obali bodisi na vzhod ali zahod so morale pla\xc4\x8dati dajatev na tem mestu. Hallerstein v pismu pravi, da je imel takrat Diu tudi velike koristi od zelo dobi\xc4\x8dkonosne trgovine s svilo. Vendar je takrat bil Diu \xc5\xbee v zatonu. Le \xc5\xa1e 200 Portugalcev je ostalo na otoku in utrdbi ob koncu 17. stoletja, in je \xc5\xbee bilo kar 75% hi\xc5\xa1 opustelih. Zaradi upada morske trgovine je leta 1749 na otoku \xc5\xbeivelo le \xc5\xa1e 10,373 prebivalcev; v enem stoletju (1621 \xe2\x80\x93 1736) je \xc5\xa1tevilo Katolikov upadlo iz 5,500 na samo 500. Vendar je voja\xc5\xa1ki pomen trdnjave ostal prakti\xc4\x8dno nedotaknjen._NEWLINE_Obveznosti in delovanje Franca Gallenfelsa kot upravnika na Diu poznamo iz pisem podkralju Goe, Pedru Mascarenhas-u, grofu Sandomila.  Pisma hrani Zgodovinski muzej v Goi (Panjim). Predvsem je poro\xc4\x8dal o politi\xc4\x8dnem in voja\xc5\xa1kem delovanju Maratijcev. Bil pa je tudi vklju\xc4\x8den v portugalske plane za zasedbo obalnega mesta Veraval, ki le\xc5\xbei 100 km zahodno od Diu. Gallenfels je ostal poveljnik Diu do februarja 1737, ko ga je nadomestil Antonio Lobo de Melho. Naslednjega leta je bil preme\xc5\xa1\xc4\x8den na obalno trdnjavo Chaul, 50 km ju\xc5\xbeno od Mumbaja. V za\xc4\x8detku leta 1739 pri\xc4\x8dnejo Maratijci ogro\xc5\xbeati tudi Chaul. Gallenfels pi\xc5\xa1e, da je najnevarnej\xc5\xa1i sovra\xc5\xbenik Portugalcem Manaji Angria, ki je obvladoval trdnjavi Alibag in Kolaba na severu in jugu Chaula. Z njim se je na bojnem polju sre\xc4\x8dal Gallenfels konec marca 1739. Manaji Angria je najprej 21 marca osvojil portugalsko utrdbo Karanja pri Mumbaju. Obleganje Chaula pa se je pri\xc4\x8delo 27 marca z 800 vojaki in tremi topovi. Gallenfels je 1. aprila ukazal napad na sovra\xc5\xbenika iz obale z najemni\xc5\xa1kimi indijskimi vojaki pod poveljstvom kapitana Persevala Machada. S preostankom garnizona z 200 izurjenimi vojaki pod poveljstvom Miguela Pereira de S\xc3\xa3o Paio pa je izvedel hkratni napad po kopnem. Maratijci so se z izgubami morali umakniti. Obleganje so nadaljevali in posku\xc5\xa1ali s kopanjem rovov pod obzidje tega razstreliti. V naslednjih dneh je Gallenfels z napadom napadalcem odvzel 16 topov. Kon\xc4\x8dno se je Angria 6. aprila umaknil. Gallenfels se je tako \xc5\xa1e enkrat izkazal.\n_START_SECTION_\nGallenfels kot diplomat/pogajalec\n_START_PARAGRAPH_\nMaja 1739 so Maratijci zavzeli mo\xc4\x8dno utrjen Bassein severno od Mumbaja. Britanci, ki so imeli Mumbaj, so pri\xc4\x8deli pogajanja z Maratijci, saj so domnevali, da utegnejo ti napasti tudi Mumbaj. Junija 1739 je tako kapitan Inchbird od\xc5\xa1el v Bassein, kjer je sklenil sporazum o prijateljstvu in miru, hkrati pa je kapitan Gordon od\xc5\xa1el v glavno mesto Maratijcev Sataro. Konec leta je Inchbird od\xc5\xa1el na dvor vladarja Maratijcev Baji Rao-a in ga sre\xc4\x8dal januarja 1740 v Paithanu ob reki Godavari. Okvirno je zastopal tudi interese Portugalcev. Podkralj Goe je pogajanja in sklenitev mirovnega sporazuma z Maratijci zaupal Francu Gallenfelsu oziroma mu zaupal . Iz Chaula ga je poklical v Goo in ga 5. aprila 1740 poslal na konzultacije z Britanskim guvernerjem Stephen Law-jem v Mumbaju.  Gallenfels je v Mumbaj prispel \xc5\xa1ele 22. aprila. Gallenfels je od tam skupaj s kapitanom Inchbirdom od\xc5\xa1el v mesto Alibag, severno od Chaula, kjer je Chimnaji Appa kampiral s svojo vojsko, in tja prispel 4. maja. Gallenfelsova edina zahteva je bila, da bi utrdba Daman dobila nazaj svojo obdelovalno ozemlje za lastno prehrano. Pogajanja so bila prekinjena z novico, da je vladar Maratijcev Baji Rao umrl. Chimnaji Appa se je s svojo vojsko vrnil v mesto Poona. Tja je od\xc5\xa1el lo\xc4\x8deno tudi Gallenfels, ki ga je v Poone 27. Avgusta sprejel Chimnaji Appa v prisotnosti sedemnajstletnega Balaji-ja, najstarej\xc5\xa1ega sina Baji Rao, ki je nasledil naziv\xc2\xa0\xc2\xbbpeshwa\xc2\xab. Pogajanja naslednjega dne so bila te\xc5\xbeka; Gallenfels je zapisal:\xc2\xa0\xc2\xbbte ljudi nikoli ne vodi smisel\xc2\xab.  Vendar je dosegel sporazum, ki je bil ugoden za Portugalce. Portugalcem ni bilo treba pla\xc4\x8devati dela dobi\xc4\x8dka od zemlje v provincah Salcete in Bardez, kot je bilo po prej\xc5\xa1njem sporazumu, vendar so morali odstopiti utrdbo Chaul. Mirovni sporazum je Balaji podpisal 7. septembra 1740. Gallenfels je bil po naro\xc4\x8dilu podkralja zadol\xc5\xbeen za hitro evakuacijo vsega portugalskega iz Chaula, ki je bilo predano guvernerju Mumbaja, ki je naprej mesto in utrdbo predal Maratijcem. Gallenfels je posku\xc5\xa1al pridobiti lokalno katoli\xc5\xa1ko kr\xc5\xa1\xc4\x8dansko kme\xc4\x8dko in ribi\xc5\xa1ko prebivalstvo, da bi se preselili v Goo, kjer bi dobili zemljo, mo\xc5\xa1ki pa bi tudi bili v voja\xc5\xa1ki slu\xc5\xbebi in pomor\xc5\xa1\xc4\x8daki. Vendar se za to niso odlo\xc4\x8dili in ostali, o \xc4\x8demer \xc5\xa1e danes pri\xc4\x8da lokalna kr\xc5\xa1\xc4\x8danska vas._NEWLINE_Konec novembra 1740 je Gallenfels s svojo vojsko zapustil Chaul in od\xc5\xa1el v Mumbaj in decembra 1740 so Maratijci prevzeli trdnjavo Chaul. Maratski voja\xc5\xa1ki poveljnik Chimnaji Appa je tega meseca umrl v mestu Poone; Balaji, mladi maratski vladar, ni bil bojevnik kot njegov o\xc4\x8de, in se je v glavnem posve\xc4\x8dal upravljanju svoje dr\xc5\xbeave in diplomaciji. Tako je Goa obdr\xc5\xbeala za ve\xc4\x8d kot dvesto let to kar je uspelo izpogajati Francu Genuinu baronu Gallenfelsu. Portugalski podkralj je v pismu dal priznanje Gallenfelsovim pogajalskim dose\xc5\xbekom:\xc2\xa0\xc2\xbbPoznani so mi veliki napori, ki ste jih vlo\xc5\xbeili v ta sporazum ... Zahvaljujem se Vam za to in Vam zagotavljam, da bo njegova Visokost dobila moje poro\xc4\x8dilo o Va\xc5\xa1i odli\xc4\x8dni slu\xc5\xbebi, ki ste jo dali njemu v tej zadevi._NEWLINE_Franc baron Gallenfels se je potem verjetno vrnil v Lizbono ko je njegov brat Karel tam umrl septembra 1741. Tako kot za Karla tudi za Franca ni znano, kje je bil pokopan, domnevno v Lizboni.'